Neamţ: IPJ anulează manifestările publice legate de Ziua Poliţiei Române, în urma sinuciderii unui coleg
Conducerea Inspectoratului de Poliţie Judeţean (IPJ) Neamţ a decis anularea manifestărilor publice legate de Ziua Poliţiei Române, după ce un poliţist din municipiul Roman s-a sinucis cu pistolul din dotare.
'În acest context, deşi gândisem un maraton pentru copilaşi, vom desfăşura doar o şedinţă festivă restrânsă, luni', a declarat marţi purtătorul de cuvânt al IPJ Neamţ, inspectorul Ramona Ciofu.
Bogdan Mihalache, un poliţist în vârstă de 39 ani, din cadrul Biroului Rutier Roman, s-a sinucis, luni, în locuinţa proprie.
Bărbatul se afla în timpul serviciului, dar a venit acasă, s-a închis în baie şi s-a împuşcat în cap.
Soţia acestuia a auzit împuşcătura şi a sunat la 112.
La faţa locului au venit poliţişti şi cadre medicale, care au constatat decesul bărbatului.
Potrivit IPJ Neamţ, poliţistul nu avea dosare multe în lucru, nu fusese şi nu era cercetat disciplinar. (Agerpres/ FOTO radioiasi.ro)